**Informatīvais ziņojums**

**„Par Latvijas Republikas valdības un Amerikas Savienoto valstu valdības līguma par sadarbību aizsardzības jomā A pielikuma grozījumu”**

Latvijas Republikas valdības un Amerikas Savienoto valstu valdības līgums par sadarbību aizsardzības jomā (turpmāk – Līgums) tika ratificēts Saeimā 2017.gada 16.martā un stājās spēkā 2017.gada 5.aprīlī.

Līguma A pielikums nosaka Saskaņotos objektus un teritorijas, kuras var izmantot atbilstoši Līguma nosacījumiem. Saskaņā ar Līguma II panta 6.punktu Saskaņotie objekti un teritorijas ir objekti un teritorijas Latvijā, kas norādītas līguma A pielikumā un citi objekti un teritorijas Latvijā, ko Latvija var nodrošināt nākotnē un par kurām panākta pušu Pārstāvju vienošanās, un kurām ASV spēkiem, ASV līgumdarba izpildītājiem, apgādājamiem un citām personām saskaņā ar pušu pārstāvju vienošanos ir piekļuve to izmantošanai atbilstoši Līgumam. Līguma II panta 7.punkts nosaka, ka pušu Pārstāvji no Latvijas puses ir Aizsardzības ministrija, bet no ASV puses – ASV Aizsardzības departaments.

Lai nodrošinātu iespēju realizēt abu valstu plānotos projektus aizsardzības jomā, 2018.gada 16.augustā ASV spēku Pavēlniecība Eiropā, darbojoties ASV Pārstāvja – ASV Aizsardzības departamenta – vārdā, iesniedza Aizsardzības ministrijai vēstuli ar ierosinājumu papildināt Līguma A pielikumu ar Speciālo uzdevumu vienības bāzi Rīgā. Atbilstoši Līguma XXX panta 5.punktā noteiktajai procedūrai, Aizsardzības ministrija, kā Latvijas Republikas valdības pārstāvis, 2018.gada 14.septembrī nosūtīja atbildes vēstuli ASV spēku Pavēlniecībai Eiropā, izsakot piekrišanu ierosinājumam. Līdz ar to 2018.gada 14.septembrī stājās spēkā Pārstāvju vienošanās par Latvijas Republikas valdības un Amerikas Savienoto Valstu valdības līguma par sadarbību aizsardzības jomā A pielikuma grozījumu (turpmāk – Vienošanās), noslēgta vēstuļu apmaiņas ceļā, ar kuru Līguma A pielikums tiek papildināts ar Speciālo uzdevumu vienības bāzi Rīgā. Līdz ar to Vienošanās, ar kuru Speciālo uzdevumu vienības bāze Rīgā iekļauta saskaņoto objektu un teritoriju sarakstā, stājās spēkā Aizsardzības ministrijas atbildes vēstules datumā, proti, 2018. gada 14. septembrī.

Saistībā ar Līguma A pielikuma grozījumu apstiprināšanas juridisko formu norisinājās diskusijas starp Tieslietu ministriju, Ārlietu ministriju, Aizsardzības ministriju un Saeimas Juridisko biroju par juridiski korektu veidu, kā apstiprināt Vienošanos. Diskusiju rezultātā tika panākta vienošanas, ka šajā gadījumā nav nepieciešams ārējā normatīvā akta apstiprinājums (likums vai Ministra kabineta noteikumi), jo Vienošanās, kas nav apstiprināma ar ārējo normatīvo aktu, izriet no Līguma II panta 7. punkta un XXX panta 5. punkta panta interpretācijas. Apstiprināšana notiks ar protokollēmumu, kurā tiek iekļauta norāde par vēstuļu apmaiņas ceļā noslēgtās Vienošanās iesniegšanu Ārlietu ministrijā glabāšanai un publicēšanu “Latvijas Vēstnesī”.

Saskaņā ar likuma “Par Latvijas Republikas starptautiskajiem līgumiem” 16.pantu, Ārlietu ministrija veic starptautisko līgumu uzskaiti Oficiālo publikāciju informācijas sistēmā, glabā starptautisko līgumu oriģināleksemplārus vai to apliecinātas kopijas, ja saskaņā ar starptautiskajā līgumā noteikto šā starptautiskā līguma oriģināls tiek glabāts tikai starptautiskā līguma depozitārijā. Tā kā Līguma XXX panta 5.punktā noteikts, ka Līguma A pielikums ir neatņemama līguma sastāvdaļa, arī Vienošanās publicējama un uzglabājama tādā pat kārtībā kā Līgums. Proti, vēstuļu apmaiņas ceļā noslēgtā Vienošanās iesniedzama Ārlietu ministrijā.

Ministru prezidenta biedrs,

aizsardzības ministrs A.Pabriks

Signe Šadurska

Signe.Sadurska@mod.gov.lv

tālr. 67335247